Palomies-rauhanturvaaja Joonas Karvisen kutsumus on auttaa ihmisiä. Nyt hänen arjen sankaritekonsa noteerattiin Elämän liekki -palkinnolla.

Joonas on käynyt ensiapukoulut.

Taidot tulivat käyttöön pizzeriassa Kiteellä.

Nainen oli tukehtua, mutta Joonas toimi neuvokkaasti.

Joonas Karvinen kertoo, mitä ravintolassa tapahtui.

Liperiläinen sopimuspalomies Joonas Karvinen, 20, oli savusukelluskurssilla Kiteellä ja syömässä kurssikavereidensa kanssa paikallisessa pizzeriassa. Karvinen söi pizzaansa, kun pari riviä oikealla istuneiden naisten pöydässä alkoi tapahtua.

Syömässä olleista noin 40- ja 60-vuotiaista naisista vanhempi alkoi yskiä voimakkaasti.

Nainen söi kebabia ranskalaisilla ja ruokaa oli mennyt hengitysteihin.

- Toinen meni paukuttamaan naisen selkää. Katsoin tilannetta ehkä noin kolme sekuntia ja aloin toimia.

Opit käytäntöön

Karvinen nousi ylös, siirsi määrätietoisesti nuoremman naisen syrjään ja käänsi naisen selkä itseensä päin tehdäkseen Heimlichin otteen.

Nainen ei tässä vaiheessa kyennyt enää yskimäänkään, koska happi oli loppunut keuhkoista, Karvinen kertoo.

Hän on käynyt riittävästi kursseja, että pystyy toimimaan hälytyksillä palomiehenä. Pelastuslaitoksen puolesta on koulutettu Heimlichin ote ja muut ensiaputaidot, joita armeijassakin opeteltiin.

Karvinen joutui tekemään otteen noin kymmenen kertaa. Heimlichin ote on hätäkeino estää henkilöä tukehtumasta.

- Kahdeksannen kohdalla ajattelin, että naisen kylkiluut saattavat murtua, vaikka kylkiluut kyllä venyvät.

Yhden murtuneen kylkiluun ja hengenmenon väliltä oli kuitenkin helppo valita.

Lopulta nainen yskäisi ison palan kebabranskalaisia ulos suustaan ja henki alkoi jälleen kulkea.

- Aika paljon sitä ruokaa oli mennyt sinne henkitorveen. Kyllähän se oli tosi helpottava tunne, että se ruoka lähti sieltä. Oli aika tiukassa meinaan.

Kiitteli vuolaasti

Kyseessä oli ensimmäinen kerta, kun Karvinen joutui käyttämään taitojaan oikeassa hätätilanteessa.

- Nainen yski ja pärski vielä 30 sekuntia ja aika ison henkäisyn otti sen jälkeen.

Molemmat naiset kiittelivät vuolaasti Karvista, vaikka hätään joutunut oli vielä aika shokissa.

- Mie en tehnyt siitä isoa numeroa, mutta kaksi muuta kaveria sanoi heti kurssin vetäjälle mitä oli tapahtunut. En minä tajunnut, että tästä olisi tullut näin iso juttu.

Pohjois-Karjalan pelastuslaitos palkitsi ansioituneita Siun soten työntekijöitä sekä yhteistyökumppaneita hiljattain. Karvinen palkittiin Elämän liekki -palkinnolla esimerkillistä ja ansiokkaasta toiminnasta hätätilanteessa.

Rauhaa turvaamaan

Karvisen haaveammatti on jossain vaiheessa olla vakituista työtä tekevä palomies. Hän haki pelastusopistoon ja pääsikin, mutta kouluun meno lykkääntyy.

Karvinen on nimittäin lähdössä rauhanturvaajaksi Libanoniin. Hän on myös jo vuosia itse kouluttanut pelastustaitoja nuoresta iästään huolimatta.

Kuulostaa melkoiselta auttajalta tämä nuorimies.

- Aina on ollut aika lähellä sydäntä, jos jollain tavalla pystyy jotain auttamaan. Jos pystyy ulkomaillakin auttamaan, sen teen.

Karvisen toiminnasta uutisoi ensin Karjalainen.